EUROOPAN KESKUSPANKIN LAUSUNTO,

annettu 25 päivänä tammikuuta 2021,

ehdotuksesta asetukseksi rajatylittävistä maksuista unionissa

(CON/2021/3)

(2021/C 65/04)

Johdanto ja oikeusperusta

Euroopan keskuspankki (EKP) vastaanotti 15 päivänä lokakuuta 2020 Euroopan unionin neuvostolta pyynnön antaa lausunto ehdotuksesta Euroopan parlamentin ja asetukseksi rajatylittävistä maksuista unionissa (kodifikaatio) (1) (jäljempänä ’asetusehdotus’).

EKP:n toimivalta antaa lausunto perustuu Euroopan unionin toiminnasta tehdyn sopimuksen (perussopimus) 127 artiklan 4 kohtaan ja 282 artiklan 5 kohtaan, luettuina yhdessä perussopimuksen 127 artiklan 2 kohdan neljännen luetelmakohdan ja Euroopan keskuspankkijärjestelmän ja Euroopan keskuspankin perussäännöstä tehdyn pöytäkirjan (N:o 4) 3.1 artiklan neljännen luetelmakohdan kanssa, koska ehdotettu asetus sisältää maksujärjestelmien moitteetonta toimintaa koskevia säännöksiä. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Yleiset huomautukset

Asetusehdotuksen tarkoituksena on kodifioida Euroopan parlamentin ja neuvoston asetus (EY) N:o 924/2009 (2), sellaisena kuin se on viimeksi muutettuna Euroopan parlamentin ja neuvoston asetuksella (EU) 2019/518 (3). EKP pitää kodifikaation toteuttamista yleisesti ottaen myönteisenä ja samalla huomauttaa, että – kuten asetusehdotuksen perusteluissa esitetään – kodifioinnissa ei muuteta kodifioitavien säädösten asiasisältöä, vaan muutokset ovat ainoastaan muodollisia ja kodifikaatiosta itsestään johtuvia. EKP on myös hyväksynyt lausunnon (4), joka koskee ehdotusta asetukseksi (EU) 2019/518 (5). Eräät asetuksen (EU) 2019/518 säännöksistä kuitenkin lisättiin unionin lainsäädäntömenettelyssä sen jälkeen, kun komission ehdotus on toimitettu EKP:lle, eivätkä nämä säännökset siten olleet osa neuvoston EKP:lle esittämää lausuntopyyntöä. Koska EKP:llä ei ole ollut mahdollisuutta lausua asiasta aiemmin, ja ottaen huomioon, että asetusehdotus tullaan hyväksymään tavallisessa lainsäätämisjärjestyksessä, EKP hyödyntää nyt mahdollisuutta lausua yhdestä asetusehdotuksen säännöksestä, joka lisättiin asetuksella (EU) 2019/518.

1. Erityiset huomautukset

1.1 Viittaus EKP:n julkaisemiin euron viitekursseihin

Asetusehdotuksen 4 artiklan 1 kohdassa, jonka tarkoituksena on täydentää Euroopan parlamentin ja neuvoston direktiivin (EU) 2015/2366 (6) (jäljempänä ’maksupalveludirektiivi’) läpinäkyvyyttä ja tietojen antamista koskevia vaatimuksia valuutanmuuntopalvelujen osalta (7), edellytetään, että maksupalveluntarjoajat ja valuutanmuuntopalveluja pankkiautomaatissa tai myyntipisteessä tarjoavat osapuolet ilmoittavat valuutan muuntamisesta perittävien palvelumaksujen kokonaismäärän prosenttimääräisenä marginaalina, joka perustuu viimeisimpiin saatavilla oleviin EKP:n julkaisemiin euron viitekursseihin.

EKP on vuodesta 1998 lähtien julkaissut euron ja muun valuutan väliset viitekurssit EKP:n neuvoston vuonna 1998 hyväksymien ja myöhemmin vuonna 2015 (8) muutettujen periaatteiden perusteella (jäljempänä ’EKP:n viitekurssipolitiikka’). EKP:n viitekurssit annetaan yleisenä hyödykkeenä yksittäisten kansalaisten ja laitosten käyttöön (9), ja niitä käyttää laaja joukko laitoksia. EKP:n viitekurssipolitiikan tarkoituksena on säilyttää EKP:n viitekurssien eheys siten, että i) pyritään rajoittamaan kaupankäyntiä EKP:n viitekursseilla ja ii) rajoitetaan niiden käyttö viitekurssitarkoitukseen. EKP:n viitekurssien käyttämistä transaktioissa pyritään vahvasti rajoittamaan, ja EKP:n viitekurssit julkaistaan vain tiedotustarkoituksessa. (10) Tältä osin EKP:n viitekurssipolitiikalla pyritään vahvistamaan eroa EKP:n viitekurssien ja transaktioita varten käytettävien valuuttakurssien vertailuarvojen välillä.

Asetusehdotuksen viittaus EKP:n viitekursseihin voisi – vastoin EKP:n viitekurssipolitiikan tavoitteita – luoda joillekin markkinaosapuolille kannustimen käydä kauppaa EKP:n viitekursseilla. Tämän vuoksi EKP suosittaa, että asetusehdotuksen 4 artiklan viittaus EKP:n viitekursseihin poistetaan ja korvataan asianmukaisella viittauksella sellaisiin valuuttakurssien vertailuarvoihin, jotka kuuluvat unionin vertailuarvoasetuksen (11) soveltamisalaan ja joita voidaan käyttää valuutan muuntamisesta perittävien maksujen yhteydessä. Tällaisten vertailuarvojen tarkkuus ja eheys, jotka varmistetaan kyseisen asetuksen mukaisten vertailuarvon hallinnoijien järjestelmän avulla, suojaavat maksupalveluntarjoajien ja valuutanmuuntopalveluja tarjoavien osapuolten asiakkaiden etuja.

Siltä osin kuin EKP suosittaa ehdotettua asetusta muutettavaksi, tarkka muutosehdotus perusteluineen on esitetty teknisessä työasiakirjassa. Tekninen työasiakirja on luettavissa englanninkielisenä EUR-Lex- verkkosivustolla.

Tehty Frankfurt am Mainissa 25 päivänä tammikuuta 2021. EKP:n puheenjohtaja Christine LAGARDE

(1) COM(2020) 323 final.

(2) Euroopan parlamentin ja neuvoston asetus (EY) N:o 924/2009, annettu 16 päivänä syyskuuta 2009, rajatylittävistä maksuista yhteisössä ja asetuksen (EY) N:o 2560/2001 kumoamisesta (EUVL L 266, 9.10.2009, s. 11).

(3) Euroopan parlamentin ja neuvoston asetus (EU) 2019/518, annettu 19 päivänä maaliskuuta 2019, asetuksen (EY) N:o 924/2009 muuttamisesta tiettyjen rajatylittävistä maksuista unionissa perittävien palvelumaksujen ja valuutan muuntamisesta perittävien palvelumaksujen osalta (EUVL L 91, 29.3.2019, s. 36).

(4) Ks. Euroopan keskuspankin lausunto CON/2018/38, annettu 31 päivänä elokuuta 2018, ehdotuksesta asetukseksi tiettyjen rajatylittävistä maksuista unionissa perittävien palvelumaksujen ja valuutan muuntamisesta perittävien palvelumaksujen osalta (EUVL C 382, 23.10.2018, s. 7). Kaikki EKP:n lausunnot julkaistaan EKP:n verkkosivuilla osoitteessa www.ecb.europa.eu.

(5) Ehdotus Euroopan parlamentin ja neuvoston asetukseksi asetuksen (EY) N:o 924/2009 muuttamisesta tiettyjen rajatylittävistä maksuista unionissa perittävien palvelumaksujen ja valuutan muuntamisesta perittävien palvelumaksujen osalta, COM(2018) 163 final.

(6) Euroopan parlamentin ja neuvoston direktiivi (EU) 2015/2366, annettu 25 päivänä marraskuuta 2015, maksupalveluista sisämarkkinoilla, direktiivien 2002/65/EY, 2009/110/EY ja 2013/36/EU ja asetuksen (EU) N:o 1093/2010 muuttamisesta sekä direktiivin 2007/64/EY kumoamisesta (EUVL L 337, 23.12.2015, s. 35).

(7) Ks. asetusehdotuksen johdanto-osan 8 perustelukappale.

(8) Ks. EKP:n viitekurssipolitiikka, luettavissa EKP:n verkkosivustolla osoitteessa www.ecb.europa.eu.

(9) Ks. EKP:n lehdistötiedote 7.12.2015 muutoksista EKP:n viitekurssipolitiikkaan.

(10) EKP:n viitekurssipolitiikassa todetaan nimenomaisesti, että ”viitekurssin käsitteellä tarkoitetaan valuuttakurssia, jota ei ole tarkoitettu käytettäväksi markkinatransaktioissa sen enempää suoraan kuin välillisestikään (vertailukurssina). Viitekurssit on tarkoitettu vain tiedoksi.”

(11) Euroopan parlamentin ja neuvoston asetus (EU) 2016/1011, annettu 8 päivänä kesäkuuta 2016, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta (EUVL L 171, 29.6.2016, s. 1).